Rannsóknir sýna að þar sem starfsumhverfi einkennist af nálægð gróðurs hefur hann í sjálfu sér afkastahvetjandi áhrif sem hafa jafnvel verið mæld í tugum prósenta . Fræðsluhornið 15. janúar 2020 Hvers vegna inniblóm ? Stofuplöntur eru heilnæmar og gera okkur hamingjusöm . Þetta er staðhæfing sem garðyrkjumenn og áhugafólk um ræktun pottaplantna nota sífellt oftar og er ekki úr vegi að færa dálítil rök fyrir henni hér , en nú hafa nemendur og starfsfólk á Garðyrkjuskóla LbhÍ á Reykjum kynnt á þriðja tug pottablóma allt síðasta ár á síðum Bændablaðsins . „ Ræktaðu garðinn þinn “ var ein lokaniðurstaðan eftir allt heimshornaflakk sögupersónunnar Birtíngs í hinni kostulegu skáldsögu „ Candide , ou l'Optimisme “ eftir Voltaire . Þegar öll kurl voru komin til grafar reyndist friðsemd og einfaldleiki öllu æðra . Þetta eru víst orð að sönnu en ræktun krefst ekki stórra garða , jafnvel er hægt að skynja þessa ró og andlegu vellíðan með ræktun plantna í heimahúsum . Það hafa margir reynt að því fylgir fullnægja að fylgjast með gróðrinum vaxa og dafna , að sinna honum þannig að hann þrífist sem best og grípa inn í þegar á bjátar . Að vera samvistum við grænan gróður er að sínu leyti sambærilegt við að njóta félagsskapar gæludýra . Fegurð blóma og laufa Aðrir njóta fyrst og fremst fegurðar blómanna og þar kemur margt til . Lauf , blómgerð , litir og form eru til þess fallin að gleðja auga og hjarta . Fjölbreytileiki græna litarins virkar róandi á flesta einstaklinga og veitir tilfinningu , jafnvel fullvissu , um náttúrulegt jafnvægi . Þar sem hinir ýmsu grænu litatónar njóta sín í náttúrunni er líklegt að jörð sé frjó , lífríkið auðugt og nægilegt vatn í nánd , við upplifum öryggi . Þessi tilfinning má segja að sé sammannleg og margir finna til hennar við hvers konar ræktun þótt í litlum mæli sé . Inniplöntur hafa jafnvel hagstæð áhrif á loftið í híbýlunum . Séu nokkrar vel valdar blaðplöntur ræktaðar í víðum pottum hækkar loftraki í herbergjum en þurrt loft er yfirleitt vandamál í heimahúsum . Í þröngum , illa loftræstum herbergjum geta plöntur jafnvel tekið upp nokkuð af óheilnæmum efnum úr andrúmslofti sem berast í það úr nytjahlutum eins og húsgögnum , fatnaði og raftækjum svo dæmi séu tekin . Betra starfsumhverfi með blómum Rannsóknir hafa sýnt að þar sem starfsumhverfi einkennist af nálægð gróðurs hefur hann í sjálfu sér afkastahvetjandi áhrif sem hafa jafnvel verið mæld í tugum prósenta , til dæmis í skrifstofuhúsnæði , sem annars getur verið ansi líflaust og dauflegt . Plönturíkt umhverfi er talið hafa blóðþrýstingslækkandi áhrif , lækka of hraðan hjartslátt , draga úr andlegu álagi og það skerpir athygli , einbeitingu og minni í dagsins önn . Hér er ekki verið að tala um að breyta vinnustaðnum í frumskóg , nægilegt hefur reynst að koma fallegum plöntum smekklega fyrir hér og þar . Uppeldislegan ávinning þess að rækta stofublóm má einnig nefna . Börn og unglingar geta lært um þarfir plantnanna , tekið þátt í að halda þeim fallegum með réttri aðhlynningu og hægt er að sýna hvernig fjölga má þeim með sáningu eða græðlingum og skoða á hvern hátt árstíðirnar hafa áhrif á þær . Margir fá þannig að kynnast heimi plantnanna frá unga aldri , sem kemur þeim til góða síðar á svo fjölbreyttan hátt . Að síðustu er hægt að minnast á að margir hafa ánægju af að rækta plöntur sem nýta má til matar , kryddjurtir , tejurtir og jafnvel grænmetisplöntur af ýmsu tagi .